ประกาศกรมพัฒนาธุรกิจการค้า เรื่อง หลักเกณฑ์และเงื่อนไขในการรับรองคุณภาพสำนักงานบัญชี พ.ศ. 2550

ประกาศกรมพัฒนาธุรกิจการค้า
ประกาศกรมพัฒนาธุรกิจการค้า
เรื่อง
หลักเกณฑ์และเงื่อนไขในการรับรองคุณภาพสำนักงานบัญชี
พ.ศ.
๒๕๕๐[๑]
 

เพื่อส่งเสริมให้ผู้ประกอบธุรกิจสำนักงานบัญชีมีการปฏิบัติงานที่มีคุณภาพและเป็นที่น่าเชื่อถือกรมพัฒนาธุรกิจการค้า
จึงได้กำหนดให้มีการออกหนังสือรับรองคุณภาพให้แก่สำนักงานบัญชี
ที่ผ่านการตรวจประเมินการปฏิบัติตามข้อกำหนดการรับรองคุณภาพสำนักงานบัญชี
และกำหนดหลักเกณฑ์ และเงื่อนไขในการรับรองคุณภาพสำนักงานบัญชีไว้ ดังต่อไปนี้

ข้อ ๑
ในประกาศนี้
สำนักงานบัญชี หมายถึง
สำนักงานที่มีการให้บริการด้านการทำบัญชี ไม่ว่าจะจัดตั้งในรูปของนิติบุคคล
คณะบุคคล หรือบุคคลธรรมดา
ผู้ทำบัญชี หมายถึง
ผู้ทำบัญชีตามพระราชบัญญัติการบัญชี พ.ศ. ๒๕๔๓ ที่สังกัดในสำนักงานบัญชี
ผู้ช่วยผู้ทำบัญชี หมายถึง
ผู้ช่วยของผู้ทำบัญชีที่สังกัดในสำนักงานบัญชี
ข้อกำหนดการรับรองคุณภาพสำนักงานบัญชี
หมายถึง
ข้อกำหนดการรับรองคุณภาพสำนักงานบัญชีที่แนบท้ายประกาศนี้และที่จะมีการแก้ไขเพิ่มเติมต่อไป
หนังสือรับรอง หมายถึง
หนังสือรับรองคุณภาพสำนักงานบัญชีที่กรมพัฒนาธุรกิจการค้าออกให้แก่สำนักงานบัญชีที่ผ่านการตรวจประเมินตามข้อกำหนดการรับรองคุณภาพสำนักงานบัญชี
กรม หมายถึง
กรมพัฒนาธุรกิจการค้า กระทรวงพาณิชย์
อธิบดี หมายถึง
อธิบดีกรมพัฒนาธุรกิจการค้า

ข้อ ๒
สำนักงานบัญชีที่จะยื่นคำขอรับหนังสือรับรองต้องมีคุณสมบัติและไม่มีลักษณะต้องห้ามดังต่อไปนี้
(๑) รับทำบัญชีของผู้มีหน้าที่จัดทำบัญชี
ตามมาตรา ๘ วรรคหนึ่ง แห่งพระราชบัญญัติการบัญชี พ.ศ. ๒๕๔๓ ไม่น้อยกว่า ๓๐ ราย
(๒)
หัวหน้าสำนักงานต้องมีคุณวุฒิไม่ต่ำกว่าปริญญาตรีทางการบัญชี
ปฏิบัติงานเต็มเวลามีประสบการณ์ด้านการทำบัญชีมาแล้วไม่น้อยกว่า ๕ ปี
และต้องแจ้งการเป็นผู้ทำบัญชีต่อกรมไว้แล้ว
(๓) มีผู้ช่วยผู้ทำบัญชีที่มีคุณวุฒิไม่ต่ำกว่าปริญญาตรีทางการบัญชีและปฏิบัติงานเต็มเวลาอย่างน้อย
๑ คน
(๔) มีเลขประจำตัวผู้เสียภาษีอากร
(๕)
ประกอบธุรกิจสำนักงานบัญชีมาแล้วเป็นเวลาไม่น้อยกว่า ๑ ปี
(๖) ไม่เคยถูกเพิกถอนหนังสือรับรอง
เว้นแต่พ้นมาแล้วไม่น้อยกว่า ๒ ปี
(๗) ไม่เคยฝ่าฝืนเงื่อนไขที่กำหนดในข้อ ๘ (๖) และ
(๗) เว้นแต่พ้นมาแล้วไม่น้อยกว่า ๑ ปี
(๘) หัวหน้าสำนักงานต้องไม่เป็นบุคคลล้มละลาย
(๙)
ในกรณีที่สำนักงานบัญชีจัดตั้งในรูปคณะบุคคลหรือนิติบุคคล
ผู้เป็นหุ้นส่วนหรือกรรมการ แล้วแต่กรณี
ซึ่งเป็นผู้รับผิดชอบงานด้านการให้บริการรับทำบัญชีต้องมีคุณสมบัติตาม (๒) และ (๘)
ด้วย

ข้อ ๓
การยื่นคำขอรับหนังสือรับรองให้ใช้แบบ
ร.สบ.1 ที่แนบท้ายประกาศฉบับนี้พร้อมกับแนบเอกสารหลักฐานตามที่กำหนดไว้ในแบบ
ร.สบ.1 และยื่นต่อสำนักกำกับดูแลธุรกิจ กรมพัฒนาธุรกิจการค้า กระทรวงพาณิชย์

ข้อ ๔
ในกรณีสำนักงานบัญชีมีสำนักงานหลายแห่งแยกต่างหากจากกันให้แยกคำขอของแต่ละสำนักงานที่ประสงค์จะขอหนังสือรับรอง
โดยสำนักงานแต่ละแห่งที่ยื่นคำขอจะต้องมีคุณสมบัติและไม่มีลักษณะต้องห้ามตามที่กำหนดในข้อ
๒ (๑) (๒) (๓) (๕) (๖) (๗) และ (๘)

ข้อ ๕
สำนักงานบัญชีที่ยื่นคำขอรับหนังสือรับรองต้องรับการตรวจประเมินคุณภาพจากหน่วยงานที่กรมกำหนด
ดังนี้
(๑) สถาบันรับรองมาตรฐานไอเอสโอ (สรอ.) หรือ
(๒)
สถาบันหรือหน่วยงานอื่นที่อธิบดีให้ความเห็นชอบ
ทั้งนี้
สำนักงานบัญชีเป็นผู้รับผิดชอบค่าใช้จ่ายในการตรวจประเมินทุกครั้งตามอัตราที่หน่วยงานผู้ตรวจประเมินเรียกเก็บ

ข้อ ๖
สำนักงานบัญชีที่ผ่านการตรวจประเมินตามข้อกำหนดการรับรองคุณภาพสำนักงานบัญชีแล้วจะได้รับหนังสือรับรอง
และกรมจะเผยแพร่ชื่อและที่ตั้งของสำนักงานบัญชีดังกล่าวให้สาธารณชนทราบ

ข้อ ๗
หนังสือรับรองมีกำหนดอายุ ๓ ปี
นับแต่วันที่ออกหนังสือรับรอง
สำนักงานบัญชีที่จะขอต่ออายุหนังสือรับรองต้องมีคุณสมบัติและไม่มีลักษณะต้องห้ามตามที่กำหนดในข้อ
๒ (๒) (๓) (๔) (๕) (๖) (๗) (๘) และ (๙)
การยื่นคำขอต่ออายุหนังสือรับรองให้ใช้แบบ ร.สบ.2
ที่แนบท้ายประกาศฉบับนี้พร้อมกับแนบเอกสารหลักฐานตามที่กำหนดไว้ในแบบ ร.สบ.2
และยื่นต่อสำนักกำกับดูแลธุรกิจ กรมพัฒนาธุรกิจการค้า กระทรวงพาณิชย์ ภายใน ๙๐ วัน
ก่อนวันที่หนังสือรับรองสิ้นอายุ

ข้อ ๘
สำนักงานบัญชีที่ได้รับหนังสือรับรอง
มีหน้าที่ต้องปฏิบัติตามเงื่อนไขดังต่อไปนี้
(๑)
ต้องปฏิบัติตามข้อกำหนดการรับรองคุณภาพสำนักงานบัญชีตลอดระยะเวลาที่ได้รับการรับรอง
ซึ่งรวมถึงในกรณีที่มีการแก้ไขเปลี่ยนแปลงข้อกำหนดในภายหลังด้วย
(๒) ต้องรับการตรวจประเมินคุณภาพปีละ ๑ ครั้ง
ซึ่งอาจเป็นการตรวจประเมินใหม่ทั้งหมดหรือเพียงบางส่วนตามความเหมาะสม
(๓)
ต้องไม่นำหนังสือรับรองไปใช้ในทางที่ทำให้เกิดความเสื่อมเสียต่อกรม
หรือนำไปใช้อ้างอิงต่อบุคคลอื่นในลักษณะที่ก่อให้เกิดความเข้าใจผิด
(๔) ให้ความร่วมมือกับผู้ตรวจประเมินทุกครั้ง
และยินยอมให้หน่วยงานอื่นที่กรมเห็นสมควรให้เข้าร่วมสังเกตการณ์การตรวจประเมินได้
รวมทั้งต้องส่งมอบเอกสารหลักฐานต่างๆ ที่เกี่ยวข้องกับการรับรองคุณภาพที่เป็นปัจจุบันให้แก่กรมและผู้ตรวจประเมิน
เมื่อได้รับการร้องขอ
(๕)
ในกรณีที่ประสงค์จะยกเลิกการรับรองคุณภาพสำนักงานบัญชีหรือเลิกประกอบกิจการด้านการทำบัญชี
ต้องแจ้งเป็นหนังสือให้กรมทราบล่วงหน้าไม่น้อยกว่า ๙๐ วัน โดยใช้แบบ ร.สบ.3 ที่แนบท้ายประกาศฉบับนี้พร้อมกับแนบเอกสารหลักฐานตามที่กำหนดไว้ในแบบ
ร.สบ.3
(๖)
ในกรณีที่ถูกเพิกถอนหนังสือรับรองหรือมีการแจ้งขอยกเลิกการรับรอง
หรือเลิกประกอบกิจการด้านการทำบัญชีจะต้องส่งคืนหนังสือรับรองให้แก่กรมภายใน ๑๕
วัน นับแต่วันที่ทราบคำสั่งหรือวันยกเลิกการรับรองหรือวันเลิกประกอบกิจการ
แล้วแต่กรณี
(๗) ในกรณีที่ถูกพักใช้ หรือเพิกถอนหนังสือรับรอง
หรือมีการแจ้งขอยกเลิกการรับรองหรือเลิกประกอบกิจการด้านการทำบัญชี
ต้องยุติการใช้สิ่งพิมพ์ สื่อโฆษณา
ที่มีการอ้างอิงถึงการได้รับการรับรองคุณภาพสำนักงานบัญชี
(๘) ต้องจัดทำและเก็บรักษารายการบันทึกข้อร้องเรียนที่เกี่ยวข้องกับข้อกำหนดการรับรองคุณภาพสำนักงานบัญชีรวมทั้งผลการดำเนินการกับข้อร้องเรียนทั้งหมด
และต้องส่งมอบเอกสารดังกล่าวให้แก่กรมหรือผู้ตรวจประเมิน เมื่อได้รับการร้องขอ

ข้อ ๙
ในกรณีที่มีการย้ายที่ตั้งสำนักงานหรือมีการเปลี่ยนแปลงในสำนักงานที่เป็นสาระสำคัญ
เช่น การโอนกิจการ การเปลี่ยนแปลงผู้บริหารระดับสูง เป็นต้น
สำนักงานบัญชีที่ได้รับหนังสือรับรองจะต้องแจ้งการย้ายหรือการเปลี่ยนแปลงดังกล่าวต่อกรมภายใน
๓๐ วันนับแต่วันที่ย้ายหรือวันที่มีการเปลี่ยนแปลงแล้วแต่กรณี โดยใช้แบบ ร.สบ.3
ที่แนบท้ายประกาศฉบับนี้พร้อมกับแนบเอกสารหลักฐานตามที่กำหนดไว้ในแบบ ร.สบ.3
และในกรณีดังกล่าวสำนักงานบัญชีจะต้องรับการตรวจประเมินคุณภาพใหม่ซึ่งอาจตรวจประเมินเพียงบางส่วนตามความเหมาะสมซึ่งเมื่อผ่านการตรวจประเมินแล้ว
กรมจะออกหนังสือรับรองฉบับใหม่ให้โดยหนังสือรับรองฉบับใหม่มีอายุเท่ากับหนังสือรับรองฉบับเดิม

ข้อ ๑๐
กรมอาจกำหนดให้มีการตรวจประเมินเพิ่มเติมหรือตรวจประเมินใหม่ทั้งหมดโดยไม่แจ้งให้สำนักงานบัญชีที่ได้รับหนังสือรับรองทราบล่วงหน้าได้
เมื่อมีเหตุดังต่อไปนี้
(๑)
มีเหตุที่น่าเชื่อว่าคุณภาพของสำนักงานบัญชีลดลง ไม่เป็นไปตามข้อกำหนดการรับรองคุณภาพสำนักงานบัญชี
(๒) มีการเปลี่ยนแปลงในสำนักงานที่เป็นสาระสำคัญและมีผลต่อการดำเนินงานของสำนักงานบัญชีที่ได้รับหนังสือรับรอง
(๓) มีการร้องเรียนว่า
สำนักงานบัญชีที่ได้รับหนังสือรับรองปฏิบัติไม่เป็นไปตามข้อกำหนดการรับรองคุณภาพสำนักงานบัญชีและกรมพิจารณาเห็นว่าข้อร้องเรียนนั้นมีมูล

ข้อ ๑๑
กรมอาจมีคำสั่งให้พักใช้หรือเพิกถอนหนังสือรับรองได้
ในกรณีดังต่อไปนี้
(๑)
หัวหน้าสำนักงานหรือผู้เป็นหุ้นส่วนหรือกรรมการ แล้วแต่กรณี
เป็นบุคคลล้มละลายถูกห้ามประกอบวิชาชีพบัญชีหรือถูกเพิกถอนสมาชิกภาพจากสภาวิชาชีพบัญชี
(๒)
ไม่ปฏิบัติหรือปฏิบัติผิดเงื่อนไขที่กำหนดในข้อ ๘ (๑) (๒) (๓) (๔) และ (๘)
(๓) กรณีอื่นๆ
ที่กรมพิจารณาแล้วเห็นว่าสำนักงานบัญชีอาจกระทำให้เกิดความเสียหายหรือมีผลกระทบต่อการรับรองคุณภาพสำนักงานบัญชี

ข้อ ๑๒
การพักใช้หนังสือรับรองครั้งหนึ่งให้มีกำหนดระยะเวลาไม่น้อยกว่า
๙๐ วัน และไม่เกิน ๑๘๐ วัน

ข้อ ๑๓
สำนักงานบัญชีที่ได้รับหนังสือรับรองรายใดถูกสั่งพักใช้หนังสือรับรองแล้ว
หากมีเหตุที่กรมอาจสั่งพักหรือเพิกถอนหนังสือรับรองตามข้อ ๑๑ ซ้ำอีก
ภายในกำหนดระยะเวลา ๓ ปี นับแต่วันถูกสั่งพักใช้หนังสือรับรองครั้งแรก
กรมจะเพิกถอนหนังสือรับรอง

ข้อ ๑๔
ในกรณีที่หนังสือรับรองชำรุด
หรือสูญหาย
หรือมีการเปลี่ยนชื่อสำนักงานบัญชีสำนักงานบัญชีอาจยื่นคำขอให้กรมออกใบแทนหนังสือรับรองให้ได้


ประกาศ
ณ วันที่ ๑๗ ธันวาคม พ.ศ. ๒๕๕๐
คณิสสร
นาวานุเคราะห์
อธิบดีกรมพัฒนาธุรกิจการค้า
[เอกสารแนบท้าย]

๑. (เอกสารแนบท้าย
ประกาศกรมพัฒนาธุรกิจการค้า เรื่อง
หลักเกณฑ์และเงื่อนไขในการรับรองคุณภาพสำนักงานบัญชี พ.ศ. 2550) ข้อกำหนดการรับรองคุณภาพสำนักงานบัญชี
๒. คำขอรับหนังสือรับรองคุณภาพสำนักงานบัญชี
แบบ ร.สบ. 1
๓. คำขอต่ออายุหนังสือรับรองคุณภาพสำนักงานบัญชี
แบบ ร.สบ. 2
๔. คำขอทั่วไป
แบบ ร.สบ. 3

(ดูข้อมูลจากภาพกฎหมาย)





























ปริยานุช/ผู้จัดทำ
๑๒
มีนาคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๔๕ ง/หน้า ๘/๓ มีนาคม ๒๕๕๑